
Бүген Татарстан Республикасы Президенты, «Төзелеш, торак-коммуналь хуҗалык, шәһәр тирәлеге» юнәлеше буенча эш төркеме җитәкчесе Рөстәм Миңнеханов РФ Дәүләт Советы эш төркеменең чираттагы утырышн уздырды.

Видеоконференция режимында узган утырышта Россия Президенты ярдәмчесе Игорь Левитин, Россия Федерациясе Хөкүмәте Рәисе урынбасары Марат Хөснуллин, РФ Төзелеш һәм торак-коммуналь хуҗалык министры Владимир Якушев, шулай ук федераль һәм төбәк башкарма хакимияте органнары вәкилләре катнашты.

Рөстәм Миңнеханов билгеләп үткәнчә, эш төркеме кысаларында моңарчы Россия Президенты тарафыннан төзелеш тармагына ярдәм буенча кабул ителгән карарлар нигезендә эш алып барыла. Бу – яңа торакны 6,5% исәбе белән ипотека кредитлавының ташламалы программасы, ташламалы авыл ипотекасы, Өлешләп фатир төзетүчеләрне яклау фондын капиталлаштырып бетерү, комфорт-классындагы яңа фатир сатып алуга «ДОМ.РФ» дәүләт гарантияләре, төзелеш алып баручылар өчен банк кредитларының процент ставкаларын субсидияләү программасы. Татарстан Республикасы Президенты белдергәнчә, бу чаралар тармак предприятиеләрендә эш белән тәэмин итүне саклап калырга һәм 2020-2021 елларда планлаштырылган йортларны төзеп бетерергә мөмкинлек бирәчәк.

Рөстәм Миңнеханов Россия Федерациясе Хөкүмәте әгъзаларына һәм Россия Төзелеш министрлыгы вәкилләренә уртак эш өчен рәхмәт белдерде. Пандемиягә карамастан, ил буенча бирелгән кредитларның гомуми саны 1,1%ка арткан.

Шулай ук Татарстан Президенты мәҗбүри төзелеш нормаларын һәм таләпләрен яңадан карау һәм авыл ипотекасы буенча лимитны арттыру турында кабул ителгән карарларны да билгеләп үтте. 2021 елдан яңа проектлар буенча инженер челтәрләренә финанслау каралган. «Әлеге үзгәрешләр комплекслы торак төзелеше территорияләрен әзерләүгә сизелерлек йогынты ясаячак һәм тапшырылучы торакның киләчәк күләмнәрен булдыруны тәмин итәчәк», - диде Рөстәм Миңнеханов.

«Бу ярдәмне беренче чиратта торакны тапшыру планнарнын үтәгән һәм гражданнарнарның аерым категорияләренә ярдәм күрсәткән төзелеш алып баручылар алырга тиеш. Мондый стимуллаштыру алымы торак төзелешенең түбән маржиналь (аз катлы һәм индивидуаль) төрләре өчен мөһим», - диде Татарстан Республикасы Президенты.

Рөстәм Миңнеханов билгеләп үткәнчә, соңгы вакытларда авыл җирләрендә индивидуаль һәм аз катлы торак кешеләрне җәлеп итә. Беренче чиратта дәүләт ярдәм күрсәтә торган балалы гаиләләрне. «Россия Төзелеш министрлыгыннан, юнәлеш ведомствосы буларак, акчаларны нәтиҗәле куллануның тиешле механизмын эшләүне сорыйм. Бу “Торак һәм шәһәр тирәлеге” илкүләм проекты белән билгеләнгән күрсәткечләргә ирешергә ярдәм итәчәк», - диде ТР Президенты.

Ул искәрткәнчә, Стратегик үсеш һәм илкүләм проектлар советының утырышы йомгаклары буенча Россия Президенты Владимир Путин илкүләм проектларның төп параметрларына корректировка оештырырга кушты.

«Үзгәргән шартларны һәм әлеге йөкләмәне исәпкә алып, коллегалардан “Торак һәм шәһәр тирәлеге” илкүләм проектының төп параметрларын үзгәртү мәсьәләсен өстәмә рәвештә эшләүне һәм тәкъдимнәрне бер ай эчендә эш төркеме адресына җибәрүне сорыйм», - диде Рөстәм Миңнеханов.

Төзелештә административ барьерларны киметү һәм артык нормаларны һәм таләпләрне юкка чыгаруны законнар дәрәҗәсендә беркетү турында Россия Федерациясе Хөкүмәте Рәисе урынбасары Марат Хөснуллин чыгыш ясады.

Утырышта катнашучылар шулай ук торак базарын үстерү, ипотека кредитлары буенча вәзгыятьне тотрыкландыру чараларын гамәлгә ашыру турында да фикер алыштылар.
Рөстәм Миңнеханов РФ Дәүләт Советының төзелеш буенча эш төркеменең чираттагы утырышын уздырды